CELEX: 32009D0603
Language: sk
Date: 2009-08-05 00:00:00
Title: 2009/603/ES: Rozhodnutie Komisie z  5. augusta 2009 týkajúce sa ustanovenia požiadaviek na registráciu výrobcov batérií a akumulátorov v súlade so smernicou Európskeho parlamentu a Rady 2006/66/ES [oznámené pod číslom K(2009) 6054] (Text s významom pre EHP)

8.8.2009   
            
            
               SK
            
            
               Úradný vestník Európskej únie
            
            
               L 206/13
            
         
      ROZHODNUTIE KOMISIE
   
   z 5. augusta 2009
   týkajúce sa ustanovenia požiadaviek na registráciu výrobcov batérií a akumulátorov v súlade so smernicou Európskeho parlamentu a Rady 2006/66/ES
   [oznámené pod číslom K(2009) 6054]
   (Text s významom pre EHP)
   (2009/603/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS (1), a najmä na jej článok 17,
   keďže:
   
               (1)
            
            
               Smernicou 2006/66/ES sa ustanovuje registrácia výrobcov batérií a akumulátorov. S cieľom vyhnúť sa zbytočnému administratívnemu zaťažovaniu týchto výrobcov je potrebné ustanoviť procedurálne požiadavky, ktoré sú uplatniteľné v rámci Spoločenstva.
            
         
               (2)
            
            
               Je vhodné určiť, ktoré informácie by výrobcovia batérií a akumulátorov mali poskytovať, keď žiadajú o registráciu, aby sa zabránilo prekrývaniu s požiadavkami týkajúcimi sa iných registračných postupov.
            
         
               (3)
            
            
               Všetky registračné poplatky by mali byť primerané a vychádzajúce z nákladov s cieľom vyhnúť sa zbytočným administratívnym nákladom pre dotknutých výrobcov.
            
         
               (4)
            
            
               Opatrenia ustanovené v tomto rozhodnutí sú v súlade so stanoviskom výboru zriadeného článkom 18 ods. 1 smernice Európskeho parlamentu a Rady 2006/12/ES (2),
            
         PRIJALA TOTO ROZHODNUTIE:
   Článok 1
   
      Požiadavky na registráciu
   
   Registrácia výrobcov batérií a akumulátorov, za ktorú sú zodpovedné vnútroštátne orgány alebo organizácie národného výrobcu poverené členskými štátmi, ďalej len registračné orgány, sa uskutoční v tlačenej alebo elektronickej podobe.
   Registračný postup môže byť súčasťou registračného postupu iného výrobcu.
   Výrobcovia batérií a akumulátorov sa musia zaregistrovať iba raz v členskom štáte, v ktorom umiestnia batérie a akumulátory na trh členského štátu po prvý raz v rámci svojej podnikateľskej činnosti, a pri registrácii dostanú registračné číslo.
   Článok 2
   
      Informácie, ktoré majú poskytovať výrobcovia
   
   Výrobcovia batérií a akumulátorov poskytnú registračným orgánom informácie uvedené v prílohe.
   Za účelom registrácie uvedenej v článku 1 druhom odseku výrobcovia batérií a akumulátorov nie sú povinní poskytovať žiadne iné informácie okrem tých, ktoré sú uvedené v prílohe.
   Článok 3
   
      Registračný poplatok
   
   Registračné orgány môžu požiadať o zaplatenie registračného poplatku iba za podmienky, že tento poplatok vychádza z nákladov a je primeraný.
   Registračné orgány, ktoré požadujú registračný poplatok, informujú príslušné vnútroštátne orgány o metodike výpočtu poplatku.
   Článok 4
   
      Zmena registračných údajov
   
   Členské štáty zabezpečia, aby v prípade zmeny údajov poskytnutých výrobcami v súlade s prílohou k tomuto rozhodnutiu informovali o tom výrobcovia príslušný registračný orgán, a to najneskôr mesiac po zmene.
   Článok 5
   
      Zrušenie registrácie
   
   Keď výrobcovia prestanú byť výrobcami v členskom štáte, zrušia svoju registráciu tak, že o tom informujú príslušný registračný orgán.
   Článok 6
   Toto rozhodnutie je určené členským štátom.
   
      V Bruseli 5. augusta 2009
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. EÚ L 266, 26.9.2006, s. 1.
   
      (2)  Ú. v. EÚ L 114, 27.4.2006, s. 9.
   
      PRÍLOHA
      
         INFORMÁCIE, KTORÉ TREBA PREDLOŽIŤ PRI REGISTRÁCII
      
      
                  1.
               
               
                  Názov výrobcu a názvy značiek (ak existujú), ktoré sa používajú v členskom štáte.
               
            
                  2.
               
               
                  Adresy výrobcu: poštové smerovacie číslo a miesto, názov ulice a číslo domu, krajina, internetová adresa, telefónne číslo, ako aj číslo faxu kontaktnej osoby a e-mailová adresa výrobcu, ak je k dispozícii.
               
            
                  3.
               
               
                  Označenie typu batérií a akumulátorov, s ktorými výrobca obchoduje na trhu: prenosné batérie a akumulátory, priemyselné batérie a akumulátory alebo automobilové batérie a akumulátory.
               
            
                  4.
               
               
                  Informácie o tom, ako výrobca plní svoje povinnosti jednotlivo alebo súhrnne.
               
            
                  5.
               
               
                  Dátum žiadosti o registráciu.
               
            
                  6.
               
               
                  Národný identifikačný kód výrobcu, ako aj Európske daňové číslo alebo národné daňové číslo výrobcu (nepovinné).
               
            
                  7.
               
               
                  Vyhlásenie, v ktorom sa uvádza, že poskytnuté informácie sú pravdivé.